Lietuvos rajoniniai keliai
Lietuvos rajoniniai keliai – trečiosios (pačios mažiausios) kategorijos valstybinės reikšmės keliai, turintys patį tankiausią tinklą ir jungiantys mažiausius miestelius. Bendras rajoninių kelių ilgis apie 14810 km ir sudaro 4348 trasas. 8192,064 km kelių sudaro asfalto danga, 1,37 km sudaro cementbetonio danga, 6359,124 km žvyro danga ir 6,68 km grindinys. Keliai su žvyro danga po truputį asfaltuojami. Visų rajoninių kelių trasų pirmieji du numeriai suteikti pagal rajonų savivaldybes iki 1999 m. savivaldybės reformos. Naujoms savivaldybėms nauji trasų numeriai nesuteikti, todėl naudoja tos savivaldybės numeraciją, kuriai priklausė iki 1999 m. Išimtis – Neringos savivaldybė, kadangi ji buvo miesto savivaldybė, savivaldybei negalėjo būti suteikta atskira numeracija, todėl iki šiol naudoja Klaipėdos rajonui suteiktą numeraciją.